Oikeusministeriö
PL 23
00023 VALTIONEUVOSTO

Oikeusministeriön lausuntopyyntö 30.3.2007 (OM 18/41/2006)

ARVIOMUISTIO YHDISTYSLAIN MUUTOSTARPEESTA

Oikeusministeriö on pyytänyt kauppa- ja teollisuusministeriön lausuntoa oikeusministeriössä laaditusta yhdistyslain muutostarvetta koskevasta arviomuistiosta. Lausuntonaan kauppa- ja teollisuusministeriö esittää seuraavan.

Kauppa- ja teollisuusministeriön mielestä yhdistyslain tarkistaminen vastaamaan nykyistä paremmin erimuotoisten yhdistysten tarpeita sekä nykyaikaisen järjestö- ja kansalaistoiminnan vaatimuksia on ajankohtaista ja välttämätöntäkin, kuten arviomuistiossa todetaan. Ministeriö pitää tarkoituksenmukaisena käynnistää yhdistyslain osittaisuudistukseen tähtäävä lainvalmistelu arviomuistiossa esitetyn mukaisesti siten, että tarkastelu kohdennetaan ensisijaisesti tiettyihin ennalta muuttamisen tarpeessa oleviksi arvioituihin säännöskokonaisuuksiin. 

Ministeriö pitää arviomuistiossa esitettyjä yhdistyksen hallintoa koskevia ehdotuksia kannatettavina. Yhdistysten käytettävissä olevien vaihtoehtojen lisääminen säätämällä toimitusjohtajaa vastaavasta vapaaehtoisesta toimielimestä on tarpeen ja Kansalaisyhteiskunta 2006 -toimikunnan tavoitteiden mukaista. Kauppa- ja teollisuusministeriön mielestä on perusteltua myös selvittää, missä määrin yhdistyslain hallintoa koskevia säännöksiä voidaan saattaa yhdenmukaisiksi osakeyhtiölain säännösten kanssa. 

Myös arviomuistion ehdotukset yhdistyksen päätöksentekoa koskevien säännösten modernisoimisesta ja tekniseen apuvälineen käyttämisestä päätöksenteossa ovat ministeriön mielestä kannatettavia. 

Kauppa- ja teollisuusministeriö pitää tarpeellisena valmistella säännökset pienimpien yhdistysten vapauttamisesta lakisääteisestä tilintarkastusvelvollisuudesta ja tilintarkastuksen säätämisestä KHT- ja HTM-tilintarkastajien tehtäväksi. Ministeriön mielestä samassa yhteydessä on tarpeen valmistella yhdistyksiin sovellettavat säännökset nykyistä maallikkotilintarkastuskäytäntöä vastaavasta hallinnontarkastuksesta. 

Ministeriö pitää tarkoituksenmukaisena arviomuistiossa ehdotettua lähestymistapaa siitä, että hankkeen edetessä arvioidaan myös muita yhdistyslain muutostarpeita, jotka voidaan toteuttaa samassa yhteydessä hankkeen toteutumisen ja aikataulun vaarantumatta. 

Kauppa- ja teollisuusministeriö yhtyy arviomuistiossa esitettyyn näkemyksen avoimuuden tärkeydestä ottaen huomioon lain merkittävyyden kansalaistoiminnan kannalta. 

Osastopäällikkö, ylijohtaja		Kalle J. Korhonen

Hallitussihteeri 		Sanna Alakare